Tăriceanu cere demisia președintelui Iohannis după decizia CCR: ”Pentru gravele tentative de abatere a României de la normele statului de drept universal, anihilate azi de Curtea Constituțională”

Președintele ALDE, Călin Popescu Tăriceanu, a cerut joi demisia ”necondiționată” din funcție a președintelui Klaus Iohannis, pe care îl acuză de ”grave tentative de abatere a României de la normele statului de drept universal”.

Solicitarea, formulată pe Facebook de Tăriceanu, vine după ce Curtea Constituțională a respins inițiativele de revizuire a Constituției, explicând că nu se poate interzice prin legea fundamentală grațierea infractorilor condamnați pentru corupție.

Una dintre inițiativele respinse pentru că prevedea interdicția declarată neconstituțională de CCR aparține PSD – ALDE și a fost semnată inclusiv de Călin Popescu Tăriceanu (vezi aici).

”Decizia CCR este de o maximă gravitate și nu poate rămâne fără urmări pe măsură. Ea denotă că președintele Klaus Iohannis a atras poporul într-o aventură nesăbuită, momindu-l să facă un joc împotriva democrației însăși. Pentru că amnistia și grațierea – însemnând clemența față de oameni aflați în situații speciale – sunt măsuri care s-au născut odată cu istoria, acum mii de ani și nimeni nu și-a permis vreodată, nici chiar comuniștii, să le știrbească (…) Parlamentul României a respectat votul de la 26 mai și a propus proiecte de legi care să pună în practică dorințele dlui Iohannis, chiar dacă a avertizat că inițiativele sunt în afara legii fundamentale. Nimic nu l-a impresionat, nimic nu l-a abătut din drumul spre satisfacerea egoistă, meschină, a intereselor politico-electorale proprii”, a scris Tăriceanu pe Facebook.

Liderul ALDE îl acuză pe președintele Iohannis că a pus voința poporului român în cea mai delicată, mai gravă poziție cu putință, aceea de a se exprima împotriva unor reguli aproape sacre ale statului de drept, întâlnite în toate țările civilizate ale lumii.